Γεβγκένι Κίσιν

Ο **Γεβγκένι Ίγκορεβιτς Κίσιν** (· γενν. 10 Οκτωβρίου 1971, Μόσχα) είναι Ρώσος πιανίστας και συνθέτης. Απέκτησε τη βρετανική υπηκοότητα το 2002 και την ισραηλινή το 2013. Έγινε διεθνώς γνωστός ως παιδί θαύμα. Το ρεπερτόριό του είναι εκτενές και είναι γνωστός για τις ερμηνείες των έργων της ρομαντικής περιόδου, ιδιαίτερα εκείνων των Φραντς Σούμπερτ, Φρεντερίκ Σοπέν, Ρόμπερτ Σούμαν, Φραντς Λιστ, Γιοχάνες Μπραμς, Σεργκέι Ραχμάνινοφ και Λούντβιχ βαν Μπετόβεν. Θεωρείται ως ένας από τους σημαντικότερους εκπροσώπους της ρωσικής σχολής του πιάνου λόγω του βάθους, του λυρισμού και της ποιητικότητας των ερμηνειών του.

## Νεαρή ηλικία και εκπαίδευση
Ο Γεβγκένι Κίσιν γεννήθηκε στη Μόσχα. Από την ηλικία των 6 ετών θεωρήθηκε παιδί θαύμα. Ξεκίνησε τις μουσικές του σπουδές στην Ακαδημία Γκνέσιν της Μόσχας με δασκάλα την Άνα Κάντορ, η οποία ήταν και η μοναδική του δασκάλα στο πιάνο.

Σε ηλικία 10 ετών έκανε το ντεμπούτο του ερμηνεύοντας το 20ο κοντσέρτο για πιάνο σε ρε ελάσσονα του Μότσαρτ με την Συμφωνική Ορχήστρα του Ουλιάνοφσκ. Ένα χρόνο αργότερα έδωσε το πρώτο του ρεσιτάλ στη Μόσχα. Το ταλέντο του αποκαλύφθηκε στην διεθνή σκηνή το 1984, στην ηλικία των 12 ετών όταν ερμήνευσε και ηχογράφησε τα δύο κοντσέρτα για πιάνο του Σοπέν με την Φιλαρμονική Ορχήστρα της Μόσχας στη Μεγάλη Αίθουσα του Ωδείου της Μόσχας.

## Σταδιοδρομία
Οι πρώτες εμφανίσεις του Κίσιν εκτός Ρωσίας έγιναν το 1985 στην Ανατολική Ευρώπη, και ένα χρόνο αργότερα πραγματοποίησε την πρώτη του περιοδεία στην Ιαπωνία.

Το 1987, σε ηλικία 16 ετών, έκανε το ντεμπούτο του στη Δυτική Ευρώπη στο Φεστιβάλ του Βερολίνου, όπως επίσης και το ντεμπούτο του στη Μεγάλη Βρετανία, μαζί με τον μαέστρο Valery Gergiev και τους βιολονίστες Maxim Vengerov και Vadim Repin, στο Φεστιβάλ του  Lichfield. Το 1988 πραγματοποίησε περιοδεία στην Ευρώπη με την ορχήστρα Moscow Virtuosi και μαέστρο τον Vladimir Spivakov. Την ίδια χρονιά έκανε και το ντεμπούτο του στο Λονδίνο με την London Symphony Orchestra και μαέστρο τον Valery Gergiev. Τον Δεκέμβριο του ιδίου έτους ερμήνευσε στο Βερολίνο το Πρώτο κοντσέρτο για πιάνο και ορχήστρα του Τσαϊκόβσκυ με τον Herbert von Karajan στην πρωτοχρονιάτικη συναυλία της Φιλαρμονικής του Βερολίνου, η οποία μεταδόθηκε διεθνώς. Το ίδιο έργο ερμήνευσε στη συνέχεια στο Πασχαλινό Φεστιβάλ του Salzburg. Τον Σεπτέμβριο του 1990 πραγματοποίησε το ντεμπούτο του στη Βόρεια Αμερική ερμηνεύοντας τα δύο κοντσέρτα για πιάνο του Σοπέν με την New York Philharmonic και μαέστρο τον Zubin Mehta, όπως επίσης και το πρώτο του ρεσιτάλ πιάνου στο Carnegie Hall της Νέας Υόρκης. Τον Νοέμβριο του 1992 έδωσε το πρώτο του ρεσιτάλ πιάνου στην Αθήνα. Το 1997 έδωσε το πρώτο ρεσιτάλ πιάνου στην ιστορία των  Proms του Λονδίνου.

Ο Κίσσιν πραγματοποιεί τακτικά ρεσιτάλ πιάνου στην Ευρώπη, την Αμερική και την Ασία. Συμπράττει ως σολίστ με τις σημαντικότερες ορχήστρες και συνεργάστηκε με μαέστρους όπως οι: Claudio Abbado, Vladimir Ashkenazy, Daniel Barenboim, Myung-Whun Chung, Sir Colin Davis, Vladimir Fedoseyev, Valery Gergiev, Carlo Maria Giulini, Mariss Jansons, Herbert von Karajan, Dmitri Kitaenko, Jan Latham- Koenig, Emmanuel Krivine, James Levine, Sir Andrew Davis, Lorin Maazel, Zubin Mehta, Riccardo Muti, Seiji Ozawa, Sir Antonio Pappano, Sir Simon Rattle, Sir Georg Solti, Vladimir Spivakov, Yevgeny Svetlanov και Yuri Temirkanov. Έπαιξε ακόμη σε συναυλίες μουσικής δωματίου με τους: Μάρτα Άργκεριτς, Μιχαήλ Πλετνιόφ, Gidon Kremer, James Levine, Mischa Maisky, Thomas Quasthoff, Isaac Stern, Itzhak Perlman, Karita Mattila, Dmitry Hvorostovsky, Joshua Bell, Λεωνίδα Καβάκο, Natalia Gutman, Yuri Bashmet, Vladimir Spivakov και το Emerson String Quartet .

### Ποίηση
Επιπροσθέτως εκτός από την κλασική μουσική ο Κίσιν έχει απαγγείλει ποιήματα Ρώσων και Εβραίων ποιητών. Τρία CD των ρεσιτάλ του Κίσιν από την κλασική σύγχρονη εβραϊκή ποίηση εκδόθηκαν από την Forward Association.

### Συγγραφή
Το 2018 η αυτοβιογραφία του Κίσιν δημοσιεύθηκε με τον τίτλο *Memoirs and Reflections*. Το 2019, το βιβλίο του με συλλογές ποιημάτων και σύντομες ιστορίες και μεταφράσεις στην εβραϊκή γλώσσα εκδόθηκε με τίτλο «A Yiddisher Sheygets».

Το 2021, εκδόθηκε το βιβλίο με σύντομες ιστορίες και ημερολόγιο στην εβραϊκή γλώσσα με τον τίτλο “Only a few minutes by foot”.

### Συνθέσεις
Ο Κίσιν έχει συνθέσει μια σειρά από έργα τα οποία έχουν εκδοθεί από τον εκδοτικό οίκο Henle Verlag. Το Κουαρτέτο εγχόρδων του (2016) ηχογραφήθηκε από το Kopelman Quartet και εκδόθηκε από την Nimbus Records και έκανε την πρεμιέρα στις 26 Φεβρουαρίου 2019 με ερμηνεία από το Endellion Quartet.

## Βραβεία και διακρίσεις
Ο Κίσιν έλαβε πολλά βραβεία και διακρίσεις από όλο τον κόσμο. Το 1987 έλαβε το Crystal Prize από την αίθουσα συναυλιών της Osaka για την καλύτερη ερμηνεία του έτους 1986 (έτος κατά το οποίο πραγματοποίησε την πρώτη του περιοδεία στην Ιαπωνία). Το 1991 έλαβε το Βραβείο Musician of the Year από την Chigiana Academy of Music της Σιένα της Ιταλίας. Το 1992 ήταν επίσημος προσκεκλημένος στην τελετή απονομής των βραβείων Grammy, την οποία παρακολούθησαν ζωντανά περισσότεροι από 1 δισεκατομμύριο θεατές σε όλο τον κόσμο, και έγινε ο νεότερος ερμηνευτής της Musical America για το έτος 1995. Το 1997 έλαβε το Βραβείο Triumph για την εξαιρετική του συνεισφορά στον ρωσικό πολιτισμό, μία από υψηλότερες διακρίσεις της Ρωσικής Δημοκρατίας, και πάλι το νεότερος ηλικιακά βραβευμένος. Ήταν ο πρώτος πιανίστας που προσκλήθηκε να δώσει ρεσιτάλ στο BBC Proms (1997), και την σεζόν του 2000 ήταν ο πρώτος σολίστ πιάνου  που προσκλήθηκε να παίξει στην εναρκτήρια συναυλία στα Proms. Τον Μάιο του 2001 ο Κίσιν ανακηρύχθηκε επίτιμος διδάκτορας στο Manhattan School of Music. Τον Δεκέμβριο του 2003 στη Μόσχα, έλαβε το Βραβείο Shostakovich, μία από τι σημαντικότερες ρωσικές διακρίσεις. Τον Ιούνιο του 2005 έγινε τιμητικό μέλος της Royal Academy of Music στο Λονδίνο. Τον Μάρτιο του 2009 ανακηρύχθηκε επίτιμος διδάκτορας του Πανεπιστημίου του Hong Kong.

* 1995: *Musical America*, Μουσικός της χρονιάς
* 1997: Βραβείο *Triumph*, για την εξαιρετική συνεισφορά στον ρωσικό πολιτισμό (ο νεότερος βραβευμένος)
* 2001: Επίτιμος διδάκτορας Μουσικής, Manhattan School of Music, New York 2005: Επίτιμο μέλος της Royal Academy of Music
* 2005: Βραβείο Herbert von Karajan Baden-Baden, Germany 
* 2006: Βραβείο Grammy για την καλύτερη ερμηνεία σολίστ για τις ηχογραφήσεις με σονάτες του  Alexander Scriabin και του Nikolai Medtner και *Three Movements από τον Πετρούσκα του Igor Stravinsky* 
* 2007: Βραβείο Arturo Benedetti Michelangeli, Brescia, Italy
* 2009: Επίτιμος διδάκτορας, Πανεπιστήμιο του Hong Kong
* 2009: Βραβείο Grammy Award για την καλύτερη ερμηνεία σολίστ (με ορχήστρα), για την ηχογράφηση του δεύτερου και του τρίτου κοντσέρτου του Sergei Prokofiev με την Philharmonia  Orchestra, και μαέστρο τον Vladimir Ashkenazy
* 2010: Επίτιμος διδάκτορας, Hebrew University of Jerusalem
* 2010: Δεύτερο Βραβείο Grammy για την καλύτερη ερμηνεία σολίστ με ορχήστρα
* 2021: Επίτιμος διδάκτορας, National Academy of Music (Bulgaria)

## Παραπομπές


## Εξωτερικοί σύνδεσμοι

* Επίσημη ιστοσελίδα
* Κανάλι στο YouTube
* Σελίδα στο Facebook
* Σελίδα στο Instagram

Κατηγορία:Σπουδές
Κατηγορία:Φωτογραφία